6 महीने से एक साल तक चलता है हायरिंग प्रोसेस, अनूठे सवालों से परखते हैं योग्यता
दुनिया में पियानो ट्यून करने वाले कितने लोग हैं? अब तक आपने सबसे इनोवेटिव काम कौन सा किया है? अगर पेड़ बनने का विकल्प हो तो आप कौन से पेड़ होते और क्यों? ये जनरल नॉलेज के सवाल नहीं हैं, बल्कि दुनियाभर की कंपनियां अपनी
दुनिया में पियानो ट्यून करने वाले कितने लोग हैं? अब तक आपने सबसे इनोवेटिव काम कौन सा किया है? अगर पेड़ बनने का विकल्प हो तो आप कौन से पेड़ होते और क्यों? ये जनरल नॉलेज के सवाल नहीं हैं, बल्कि दुनियाभर की कंपनियां अपनी हायरिंग प्रोसेस के दौरान ये सवाल पूछती हैं।
दरअसल वे कैंडिडेट की सब्जेक्ट नॉलेज के साथ उसकी रचनात्मकता और सोचने, समझने की क्षमता को भी परखना चाहती हैं। अमेजन, स्पेसएक्स और माइक्रोसॉफ्ट समेत ऐसी कई कंपनियां हैं जो अपनी मुश्किल हायरिंग प्रक्रिया के लिए जानी जाती हैं। माइक्रोसॉफ्ट का जॉब इंटरव्यू इन्हीं में से एक है।
कंपनी कैंडिडेट की टेक्निकल स्किल्स पर बहुत जोर देती है इसलिए यहां कम्प्यूटर साइंस एल्गोरिदम और कोडिंग के सवाल ज्यादा पूछे जाते हैं। इस प्रक्रिया में 6 माह से 1 साल तक का समय लग जाता है। वहीं अमेजन कैंडिडेट्स के कम्युनिकेशन से लेकर उसका नॉलेज लेवल परखती है।
वहीं ऑयल कंपनी शेल इंटरव्यू के लिए स्टार मैथड का इस्तेमाल करती है। यानी- सिचुएशन, टास्क, एक्शन और रिजल्ट्स। इन्हीं चारों पॉइंट्स पर कैंडिडेट को परफॉर्म करना होता है। जानिए दुनिया की सबसे मुश्किल हायरिंग प्रोसेस के बारे में..
मैकिंजी एंड कंपनी का केस इंटरव्यू सबसे चुनौतीपूर्ण
मैनेजमेंट कंसल्टिंग फर्म मैकिंजी एंड कंपनी का केस इंटरव्यू सबसे चुनौतीपूर्ण इंटरव्यूज में से एक माना जाता है। इसमें ना सिर्फ कैंडिडेट्स से काम के अनुभवों के बारे में पूछा जाता है बल्कि उन्हें बिजनेस संबंधी कोई केस भी दिया जाता है जिसका विश्लेषण कर समाधान निकालना होता है। हर कैंडिडेट को 4-6 इंटरव्यू देने होते हैं। कंपनी को ऐसे उम्मीदवार की तलाश होती है जिनकी प्रॉब्लम सॉल्विंग स्किल्स मजबूत हों। कई इंटरव्यूज में ये भी देखा गया है कि जॉब सीकर्स से पहेली सुलझाने के लिए भी कहा जाता है।
स्पेसएक्स में टेक्निकल नॉलेज की होती है परख
स्पेसक्राफ्ट मैन्युफैक्चरिंग कंपनी स्पेसएक्स कैंडिडेट की टेक्निकल नॉलेज पर ज्यादा जोर देती है। रिक्रूटर्स उनसे रॉकेट साइंस संबंधी सवाल पूछते हैं। इसके लिए थ्योरी कॉन्सेप्ट की अच्छी नॉलेज होनी चाहिए। यहां उम्मीदवार को एक मुश्किल प्रॉब्लम दी जाती है और डेटा का एनालिसिस कर सॉल्यूशन निकालने के लिए कहा जाता है। इसके अलावा कंस्ट्रक्शन मैन्युफैक्चरिंग कंपनी कैटरपिलर में पुराने काम से संबंधित अनुभवों पर बारीकी से सवाल किए जाते हैं।
लंबे इंटरव्यू लेती है गोल्डमैन साक्स, रेज्यूमे की स्टडी जरूरी
इंवेस्टमेंट बैंकिंग कंपनी गोल्डमैन सैश सबसे लंबे इंटरव्यू प्रोसेस के लिए जानी जाती है। इंटरव्यू से पहले कंपनी के बारे में अच्छी तरह पढ़ कर जाएं। इसमें डेटा स्ट्रक्चर, डिजाइन और एल्गोरिदम की नॉलेज को तो परखा ही जाता है, साथ ही यह भी देखा जाता है कि क्या आप अपने विचारों को सही तरह से कम्यूनिकेट कर पाते हैं या नहीं।
इसके अलावा कंपनी इस तरह के अनूठे सवाल भी पूछ सकती है कि यहां से चंद्रमा की दूरी कितनी है? इसलिए ऐसे सवालों के लिए खुद को तैयार रखें। इसके अलावा अपना रेज्यूमे सही ढंग से बनाएं और उसकी स्टडी करके जरूर जाएं।